Γενέτειρα του Φρεντερίκ Σοπέν

Η οικία γέννησης του Φρεντερίκ Σοπέν είναι ένα μικρό αρχοντικό (πολωνικά: dworek) που περιβάλλεται από ένα μεγάλο (πάνω από 17 στρέμματα) φυσικό πάρκο στις όχθες του ποταμού Ουτράτα στη Ζελαζόβα Βόλα, κοντά στο Σοχάτσεφ, στην Πολωνία – σήμερα μουσείο του συνθέτη, τμήμα του Μουσείου Φρεντερίκ Σοπέν στη Βαρσοβία.

Ιστορία 

Η πρώτη καταγραφή του χωριού βρέθηκε σε ένα έγγραφο του 1579, στο οποίο ο Μικόουαϊ και ο Πιοτρ Ζελάζο αναφέρονταν ως ιδιοκτήτες τη; Ζελαζόβα Βόλα. Στα τέλη του 18ου αιώνα, ο Πιοτρ Γουστσέφσκι και η  οικογένεια Παπρότσκι ήταν οι ιδιοκτήτες. Υπήρχαν 8 σπίτια στο χωριό εκείνη την εποχή.

Στα τέλη του 18ου και στις αρχές του 19ου αιώνα, το χωριό αγοράστηκε από την οικογένεια Σκάρμπεκ. Ο Κάτσπερ και η Λουντβίκα Σκάρμπεκ ζούσαν σε μια έπαυλη, η οποία πλαισιωνόταν από δύο μικρά βοηθητικά κτίρια. Δάσκαλος των παιδιών τους ήταν ο Νικολά Σοπέν, ο οποίος παντρεύτηκε το 1806 την Γιουστίνα Κσιζανόφσκα, διαχειρίστρια της έπαυλης.

Ο Φρεντερίκ Σοπέν γεννήθηκε εδώ την 1η Μαρτίου 1810, δεύτερο παιδί του Νικολά Σοπέν. Όλες οι αδερφές του: η μεγαλύτερη Λουντβίκα Μαριάννα, καθώς και δύο μικρότερες, η Γιουστίνα Ιζαμπέλα και η Εμίλια, γεννήθηκαν στη Βαρσοβία. Δεν έμεινε για πολύ στη Ζελαζόβα Βόλα (το φθινόπωρο του ίδιου έτους οι Σοπέν μετακόμισαν στη Βαρσοβία), αλλά ο νεαρός Φρεντερίκ επισκεπτόταν αργότερα συχνά τη Ζελαζόβα Βόλα, πηγαίνοντας εκεί για διακοπές και οικογενειακές εκδηλώσεις. Το 1812, η έπαυλη του Σκάρμπεκ κάηκε ολοσχερώς, αλλά και τα δύο βοηθητικά κτίρια επέζησαν.

Μετά την αυτοκτονία του Μίχαου Σκάρμπεκ το 1834, η οικογένειά του πούλησε τη Ζελαζόβα Βόλα στους Σούμπερτ (Szubert). Το 1840, η ιδιοκτησία του χωριού μεταβιβάστηκε στον βαρόνο Έουγκενχαρντ και αμέσως μετά στην οικογένεια Πέσελ (Peszel). Αργότερα, στα έτη 1859–1879, ο ιδιοκτήτης ήταν ο Άνταμ Τοβιάνσκι. Οι ιδιοκτησίες  του περιλάμβαναν αγροκτήματα στο Μόκας και στη Ζελαζόβα Βόλα, καθώς και τα χωριά Ζελαζόβα Βόλα, Χοντακούβεκ, Μπούντι Ζελαζόφσκιε και Τοβιάνι. Εκείνη την εποχή υπήρχαν 11 σπίτια χτισμένα από τούβλα, 12 ξύλινα και 1 νερόμυλος. Από το 1879 το αρχοντικό ανήκε στον Αλεξάντερ Παβουόφσκι, ο οποίος χρησιμοποιούσε την οικία του Σοπέν ως αποθήκη.

Το 1894 – με πρωτοβουλία του Ρώσου συνθέτη Μίλι Μπαλάκιρεφ – το μνημείο του Φρεντερίκ Σοπέν χτίστηκε στο πάρκο από τους Μπρονίσουαφ Ζοχόφσκι και Γιαν Βοϊντίγκα. Κατά τη διάρκεια του Α΄ Παγκοσμίου Πολέμου το δεύτερο κτίριο κάηκε. Το 1918, το αγρόκτημα της Ζελαζόβα Βόλα κληρώθηκε και παραδόθηκε στους ντόπιους αγρότες.

Το 1928, η «Εταιρεία φίλων της Οικίας του Σοπέν» (πολ.: Towarzystwo Przyjaciół Domu Chopina) και η Επιτροπή Σοπέν (πολ.: Komitet Chopinowski) του Σοχάτσεφ αγόρασε το σπίτι και 36.000 μ2 του εδάφους για 40 000 ζλότι από τον Ροχ Σιμάνιακ, ο οποίος κατείχε το μέρος μετά το 1918. Κατά τη διάρκεια του Β΄ Παγκοσμίου Πολέμου γερμανικά στρατεύματα κατέλαβαν το κτίριο. Το καλοκαίρι του 1944 χρησιμοποιήθηκε ως στρατιωτικό νοσοκομείο.

Από το 1969 υπάρχει ένα μνημείο του πιανίστα, σχεδιασμένο από τον Γιούζεφ Γκοσουάφσκι, στο πάρκο δίπλα στη γενέτειρα του Σοπέν.

Παραπομπές

Πηγές 

 Άνταμ Ζαμόισκι, Chopin: a Biography, Νέα Υόρκη, Doubleday, 1980, .
 Η γενέτειρα του Σοπέν στο WarsawPlaces.com – Πληροφορίες για τη Ζελαζόβα Βόλα

Φρεντερίκ Σοπέν
Κτίρια και κατασκευές στο Βοεβοδάτο Μασοβίας
Βιογραφικά μουσεία στην Πολωνία
Ιστορικά σπίτια μουσεία στην Πολωνία
Μουσικά μουσεία
Πόβιατ Σοχάτσεφ